Počítačový tomograf

Počítačový tomograf je diagnostický prístroj, ktorý umožňuje rádiologické vyšetrenie známe ako počítačová tomografia (CT).

História
"Otcom" prvého počítačového tomografu bol Godfrey Newbold Hounsfield, ktorý zaň a za vyšetrovaciu metódu, ktorú prístroj umožnil, v roku 1979 získal spolu s Allanom Cormackom Nobelovu cenu za fyziológiu a medicínu.

EMI Mark I - Emi Mark I bol prvým počítačovým tomografom. V roku 1971 bol nainštalovaný v Atkinson-Morley´s Hospital vo Wimbledone (Veľká Británia). Bol určený len na vyšetrenie hlavy. Rozlišovacia schopnosť bola 80 x 80 (neskôr 160 x 160) pixelov a skenovanie 2 rezov (prístroj mal dvojitý detektor) trvalo 5 až 6,5 minúty. Celé vyšetrenie trvalo približne 1 hodinu a výsledkom bolo 8-12 rezov. Pacientom sa podávali vysoké dávky kontrastnej látky (až 300 ml v infúzii).

ACTA 0100 - ACTA (Automatic Computerized Transverse Axial) scanner model 0100 bol prvým počítačovým tomografom schopným vyšetrovať celé ľudské telo. Jeho vynálezcom bol zubár a biofyzik Robert Steven Ledley. Prvý prístroj bol nainštalovaný v roku 1973 v Georgetown University Medical Center vo Washingtone. 

Artronix - spoločnosť Artronix uviedla na trh prvý rovnomenný počítačový tomograf tretej generácie (bližšie informácie v článku počítačová tomografia), kde röntgenka a oproti nej uložený rad detektorov rotovali okolo tela pacienta. Na trhu sa objavil v roku 1974. Firma nevydržala konkurenčný boj a v roku 1979 vyhlásila bankrot.

AS&E - v roku 1977 uvádza spoločnosť na trh prvý počítačový tomograf 4. generácie (bližšie informácie v článku počítačová tomografia), ktorého základom bol stacionárny prstenec detektorov a v ňom rotujúca röntgenka. Spoločnosť sa dnes venuje technickému využitiu rtg žiarenia (prístroje na kontrolu batožiny a podobne).

Imatron - v roku 1984 bol firmou Imatron uvedený na trh revolučný počítačový tomograf Imatron C-100, s technológiou „elektrónového lúča“ (electron beam CT). Primárne bol určený na zobrazovanie srdca, dokázal totiž vyšetrovať rýchlosťou až 17 skenov za sekundu. Neskôr bol upravený i na celotelové použitie. Firma sa však vďaka vysokej cene prístrojov (až 1,6 milióna dolárov) nedokázala na trhu významnejšie presadiť a bola v roku 2001 pohltená firmou GE (za vyše 200 miliónov dolárov). 

Špirálový (helikálny) počítačový tomograf - táto technológia sa objavila v roku 1989 (napr. Somatom Plus - Siemens). Kontinuálny zber dát umožnil vyšetrenie väčšej oblasti ľudského tela v časovom intervale desiatok sekúnd. Využíva sa dodnes.

Špirálový počítačový tomograf s dvoma radmi detektorov - tiež tzv. "dual-slice" CT; v roku 1991 ho predstavila firma Elscint. Dva rady detektorov umožňovali zdvojnásobiť rýchlosť skenovania pri rovnakej hrúbke rezu (pokrytie väčšieho objemu) alebo zmenšiť hrúbku rezu pri rovnakom čase na polovicu (detailnejšie vyšetrenie).

Súčasnosť a budúcnosť
Multidetektorový špirálový počítačový tomograf - prístroj s viacerými radmi paralelne uložených detektorov; predstavený v roku 1998 viacerými firmami (GE, Philips, Siemens, Toshiba). Prístroje začínali so 4 radmi detektorov, respektíve dátovými kanálmi - dnes majú technicky najvyspelejšie prístroje 320 kanálov.

Počítačový tomograf s dvomi zdrojmi žiarenia - v roku 2005 ho pod názvom Somatom Definition predstavila firma Siemens. Využíva sa v prvom rade na diagnostiku ochorení srdca.

Zdroje a externé odkazy

Winter J. Efficiency of utilization of a CT scanner. AJR 
ACTA CT v Národnom múzeu americkej histórie
Prokop M, Galanski M. Spiral and Multislice CT of the Body. Thieme, 2003.

Rádiológia
Zdravotnícka technika